
TRATATUL DE LA LISABONA
Aprobarea, la 20 noiembrie 2008, a Tratatului de la Lisabona de către Parlamentul suedez, a dus la creşterea presiunii asupra Cehiei şi Irlandei care, la acel moment, nu ratificaseră textul. Cu Suedia, numărul statelor care au ratificat Tratatul până la sfârşitul anului 2008, s-a ridicat la 23.

Purtătorul de cuvânt pe probleme constituţionale al Grupului Liberalilor din  Parlamentul European, Andrew Duff, a afirmat, cu acel prilej, că votul suedezilor trimite un semnal clar Irlandei, pentru Europa neexistând, în opinia sa,  nicio altă alternativă decît ratificarea Tratatului. Andrew Duff a făcut şi o referire indirectă la preşedintele Cehiei, afirmând că, din fericire, Suedia nu are un preşedinte eurosceptic care să împiedice procesul de ratificare.

 În intervalul primelor şase luni ale acestui an, în care Cehia care deţine preşedinţia UE, pe 6 mai, Senatul ceh a aprobat Tratatul de la Lisabona, după ce fusese validat, în februarie, în Camera Deputaţilor, deschizându-se astfel calea pentru ratificarea finală de către preşedintele ţării, Vaclav Klaus, cunoscut pentru atitudinea sa eurosceptică. Tratatul, care va reforma instituţiile Uniunii Europene, a fost aprobat cu majoritatea constituţională necesară, întrunind 54 de voturi pentru din cele 79 exprimate,  ceea ce a demonstrat clar că Cehia doreşte să rămână în centrul procesului de integrare europeană din cadrul Uniunii Europene.

Procesul de ratificare a Tratatului presupune, însă, ca preşedintele Vaclav Klaus, care s-a declarat un "dizident" european, să semneze textul, faţă de care şi-a manifestat opoziţia în repetate rânduri. Deşi se apreciază că, în prezent, nu mai există nici un obstacol la încheierea procesului de ratificare a Tratatului de la Lisabona în Republica Cehă, totuşi, preşedintele ţării, euroscepticul Vaclav Klaus, a declarat că nu-l va ratifica, cel puţin deocamdată, deoarece un grup de senatori cehi a depus o contestaţie la Curtea Constituţională naţională, dar şi pentru că Tratatul a fost respins, prin referendum, într-unul din statele membre, Irlanda. Un grup de senatori de orientare liberală ai Partidului Civic Democrat (ODS), intenţionează să conteste încă o dată Tratatul în faţa Curţii Constituţionale, iar Preşedintele Vaclav Klaus a anunţat deja că va aştepta decizia Curţii înainte de a semna textul legii.
Pentru a face presiuni ca această ratificare să fie finalizată, Franţa şi Germania au ameninţat că vor bloca procesul de extindere europeană, promovat de cehi. Premierul demisionar ceh, Mirek Topolanek, chiar dacă nu era un mare promotor al Tratatului, în actuala sa formă, a explicat că ratificarea acestuia este necesară şi o consideră “ca pe un preţ ce trebuie plătit pentru participarea noastră la procesul de integrare europeană. După căderea guvernului nostru, în plină preşedinţie a UE, nu putem să ne permitem o nouă ruşine”, a explicat acesta. 
Preşedintele Comisiei Europene, Jose Manuel Barroso, a declarat la Praga, într-o conferinţă de presă, că, după ce Senatul ceh a aprobat documentul, şansele ca irlandezii să-l aprobe printr-un nou referendum, au crescut. Barroso şi-a exprimat speranţa ca etapele care au mai rămas de îndeplinit pentru finalizarea ratificării în ţările UE să fie "încheiate cât mai curând posibil".       

Votul din Senatul ceh era una dintre principalele ameninţări pentru Tratatul de la Lisabona, iar aprobarea documentului mută centrul atenţiei asupra Irlandei, singura ţară europeană obligată de Constituţie să organizeze referendum pentru ratificarea tratatului. Irlandezii au respins Tratatul într-un prim referendum de vara trecută, iar o nouă consultare este prevăzută până în noiembrie 2009l.  

Pentru a intra în vigoare, Tratatul de la Lisabona trebuie ratificat de toate cele 27 de state comunitare. Procesul de ratificare mai trebuie finalizat în Germania şi Polonia. Liderii europeni ar vrea ca Tratatul să intre în vigoare înainte de sfârşitul acestui an.

În aceeaşi linie cu preşedintele Cehiei, omologul său polonez, Lech Kaczynski, refuză să semneze documentul de ratificare până când Tratatul nu va fi aprobat printr-un nou referendum în Irlanda.

Şi Germania, ţară fondatoare a UE, figurează printre întârziaţi. Tratatul de la Lisabona a fost deja ratificat de cele doua camere ale Parlamentului. Totusi, la cererea Curţii Constituţionale, preşedintele Horst Kohler va trimite actul de ratificare numai după ce judecătorii se vor pronunţa asupra Tratatului şi vor  lua o decizie. Cea mai importantă curte din Germania, unul dintre statele fondatoare ale UE, a devenit un nou obstacol de trecut inainte ca Tratatul de la Lisabona să intre in vigoare.

Textul actual al Tratatului a fost obţinut în urma eforturilor cancelarului Angela Merkel, dupa ce Constituţia Europeană fusese respinsă de francezi şi olandezi prin referendum.

Noi reguli europene pentru evitarea în viitor 
a crizelor financiare
Parlamentul European a susţinut consolidarea reglementării sectorului financiar chiar şi înaintea începerii crizei financiare. Miercuri 6 mai a.c., Parlamentul European a adoptat o lege privind evitarea viitoarelor crize financiare, care va merge în paralel cu cea privind agenţiile de rating al creditelor. Raportorul pentru revizuirea directivei privind băncile afiliate instituţiilor centrale şi dispoziţiile de gestionare a crizelor, europarlamentarul Othmar Karas (PPE-DE, Austria), consideră că actuala criză a arătat punctele slabe ale sistemului de supraveghere în momentul de faţă şi că ea nu a afectat doar economia şi pieţele financiare, ci a avut consecinţe pentru toţi cetăţenii. Raportul elaborat de Othmar Karas amendează directiva privind cerinţele de capital, pentru a asigura o mai mare transparenţă şi supraveghere a sistemului financiar şi constituie un punct cheie al legislaţiei europene din domeniul abordării crizei financiare şi economice. 
Noua lege are ca obiectiv îmbunătăţirea managementului riscului şi evitarea pe viitor a crizelor financiare. Printre mijloacele propuse în vederea realizării acestui obiectiv se numără consolidarea eficienţei supravegherii bancare şi a gestionării riscurilor şi facilitarea cooperării între autorităţile naţionale ce se ocupă cu instituţiile financiare transfrontaliere. 
Criza de pe pieţele financiare internaţionale a demonstrat că este oportun să se examineze în continuare necesitatea unei reforme a modelului de reglementare şi supraveghere a sectorului financiar din UE. 
În cadrul comunicării sale din 29 octombrie 2008, intitulată „De la criza financiară la redresare: un cadru european de acţiune”, Comisia Europeană a anunţat instituirea unui grup de experţi, prezidat de Jacques de Larosière, cu scopul de a analiza organizarea instituţiilor financiare europene pentru a asigura soliditatea prudenţială, buna funcţionare a pieţelor şi o mai bună cooperare în UE, în materie de control al stabilităţii financiare, mecanisme de avertizare rapidă şi de gestionare a crizelor, inclusiv pentru gestionarea riscurilor transfrontaliere şi inter-sectoriale, precum şi pentru a analiza cooperarea dintre UE şi ţări importante, cu legislaţii diferite, în scopul protejării stabilităţii financiare la nivel mondial. 
Pentru a atinge nivelul necesar de convergenţă şi cooperare în materie de supraveghere în UE şi pentru a realiza stabilitatea sistemului financiar, este necesar să se urmărească în continuare integrarea activităţilor de supraveghere. 

Expunerile interbancare nu sunt lipsite de risc şi ar trebui gestionate cu prudenţă. Comisia propune limitarea tuturor expunerilor interbancare la 25% din fondurile proprii sau un prag alternativ de 150 milioane de euro, ţinându-se cont de cel mai ridicat dintre cele două nivele. 

Eventualele conflicte de interes din modelul de tip „originate to distribute” ar trebui rezolvate garantându-se reţinerea unei părţi din riscurile subscrise de către iniţiatorii şi sponsorii transferurilor de risc de credit. Din acest motiv, va deveni imperativ ca investitorii să se asigure că aşa stau lucrurile în practică. În urma acordului dintre Parlament şi Consiliu cu privire la procentul reţinut din valoarea totală a produsului asigurat vândut, s-a revenit la propunerea iniţială, care prevedea 5% din totalul valorii investiţiei, în aşa fel încât atât iniţiatorii, cât şi sponsorii  să fie obligaţi efectiv să reţină o parte din riscuri. Un cadru de asigurare mai ferm şi mai riguros, inclusiv măsuri de precauţie mai riguroase, ar trebui să contribuie la o subscriere mai responsabilă şi la evitarea repetării costurilor enorme suportate de investitori şi de instituţiile financiare în ultimele 18 luni.
În vederea consolidării eficienţei şi eficacităţii supravegherii grupurilor bancare transfrontaliere, s-a hotărât înfiinţarea de colegii de supraveghere, facilitându-se astfel sarcinile autorităţii responsabile cu supravegherea consolidată şi ale autorităţilor responsabile cu supravegherea în statul gazdă.

Membrii Comisiei pentru afaceri economice din Parlamentul European consideră că această măsură reprezintă doar un pas spre un sistem integrat de supraveghere. Ei solicită Comisiei Europene să prezinte o propunere legislativă care să prevadă întărirea rolului UE în ceea ce priveşte sistemul de supraveghere.

Prin adoptarea raportului lui Othmar Karas, Parlamentul European îşi demonstrează din nou rolul de lider în acest domeniu. Parlamentul European şi Uniunea Europeană au iniţiat o reacţie puternică şi convingătoare ce poate servi de model unei soluţii globale. 

Noile reguli privind supravegherea pieţelor financiare, restricţiile privind „expunerile mari“ ale băncilor, controlul mai strict al asigurării şi calitatea capitalului instituţiilor bancare au ca scop consolidarea stabilităţii sistemului financiar. 
În urma negocierilor dintre PE şi Consiliu, a fost inclusă o clauză de revizuire, prin care se solicită Comisiei Europene să prezinte, până la sfârşitul anului 2009, o propunere legislativă care se conţină o creştere a ratei de retenţie în procesul de asigurare, după consultarea prealabilă a Comitetului autorităţilor de supraveghere europene şi în funcţie de evoluţiile internaţionale, pentru că este nevoie, printre altele, de un sistem european de supraveghere mai ambiţios şi de reguli noi privind fondurile de investiţii.  

Raportul Parlamentului European a fost adoptat cu 454 voturi pentru, 106 împotrivă şi 25 abţineri. Potrivit deputaţilor europeni, guvernele naţionale ar trebui să transpună legislaţia europeană până la 31 octombrie 2010, iar noile prevederi ar trebui aplicate începând cu 2011.


DE LA POLITICA DE VECINĂTATE, LA PARTENERIATUL ESTIC

În cadrul summit-ului de la Praga din 7 mai a.c., la care au fost invitate 32 de state, UE a lansat un nou proiect, “Parteneriatul estic”, considerat de Cehia una din priorităţile sale pe timpul mandatului la preşedinţia UE. Această iniţiativă polono-suedeză a fost anunţată încă din 2007 şi are ca scop consolidarea relaţiilor Uniunii cu şase ţări din Europa de Est şi din Caucazul de Sud, foste republici sovietice: Armenia, Azerbaidjan, Belarus, Georgia, Republica Moldova si Ucraina, fără a le promite deocamdată nicio perspectivă de aderare la Uniunea Europeană, pentru ca această temă ar putea diviza ţările membre UE.

Rusia nu a dat curs invitaţiei la acest summit, rezervându-şi rolul de a observa atent şi nu numai,  eforturile diplomaţiei europene în a-şi apropia  aceste ţări pe care conducerea de la Moscova le consideră “străinătatea sa apropiată”. Summitul de la Praga s-a desfăşurat pe fondul unei accentuări a tensiunii între Occident şi Rusia. Ca urmare a desfăşurării antrenamentelor militare ale NATO pe teritoriul Georgiei, Moscova a procedat la expulzarea unor diplomaţi, iar Occidentul, la rândul său, a fost înfuriat de faptul că Rusia şi-a asumat controlul asupra graniţelor celor două regiuni separatiste ale Georgiei, Abhazia şi Oseţia de Sud.
“Parteneriatul estic” adaugă o nouă dimensiune Politicii Europene de Vecinătate (PEV), care a fost lansată în 2004, pentru a încuraja bunele relaţii dintre UE extinsă şi ţările vecine de la frontierele terestre şi maritime ale Uniunii. În cadrul PEV, Uniunea Europeană le propune vecinilor săi o relaţie privilegiată, ale cărei obiective sunt întărirea cooperării politice şi integrarea economică. PEV se bazează pe un angajament reciproc faţă de valori comune, printre care se numără democraţia şi drepturile omului. Construcţia unor relaţii de acest fel este întotdeauna legată de respectarea acestor valori. PEV nu este totuşi sinonimă cu extinderea UE, ci rămâne un proces distinct de aderare. În conformitate cu strategia de securitate europeană, această politică a fost elaborată pentru a asigura prosperitatea, stabilitatea şi securitatea tuturor părţilor implicate.
Proiectul european “Parteneriatul estic” presupune un nou format al relaţiilor dintre UE şi grupul celor şase ţări post sovietice. Pentru Armenia, Azerbaidjan, Belarus, Georgia, Republica Moldova şi Ucraina înseamnă posibilitatea de a încheia acorduri de liber schimb, de a beneficia de ajutoare financiare, de a primi sprijin în asigurarea aprovizionării cu energie şi de a călători fără viză în UE. Pentru Europa, înseamnă mai multă stabilitate şi securitate la graniţa de est. Pentru Rusia însă, înseamnă o provocare în care tema principală constă în a înţelege exact scopul acestui parteneriat: scoaterea statelor post sovietice din sfera de influenţă rusă, sau un mod de a conecta această zonă la valorile europene.

 Acest proiect constituie o replică a Poloniei şi Suediei la propunerea mai veche a preşedintelui Nicolas Sarkozy de a crea “Uniunea pentru Mediterana”, cu participarea unor ţări din regiune precum Maroc, Turcia, Siria şi Israel. Prin adoptarea deciziei de injectare, până în 2013, a 600 de milioane de euro în economiile acestor ţări, UE intenţionează să stabilizeze vecinătatea sa apropiată din Est, aşa cum începuse să facă şi preşedinţia franceză a UE, în 2008, cu ţările de pe coasta de sud a Mediteranei. 

De asemenea, cu puţin înaintea summit-ului de la Praga, Nicolas Sarkozy a lansat formula “Europa+Turcia+Rusia”, ceea ce ar permite crearea unui “spaţiu imens, cu o populaţie de circa 800 de milioane de oameni, care să se bucure de o bunăstare şi de o securitate identică”. 
 Regiunea celor şase a traversat numeroase crize, după dizolvarea Uniunii Sovietice, şi continuă să fie afectată de o serie de conflicte nerezolvate. Cu ocazia lansării programului, în cadrul summit-ului de la Praga, preşedintele Barroso a declarat că întărirea relaţiilor cu regiunea estică este de „interes vital” pentru UE.       

Cele şase foste republici sovietice se confruntă cu probleme majore în eforturile de instaurare a democraţiei şi a statului de drept. Grav afectate de recesiune, ele continuă să lupte pentru trecerea la economia de piaţă. În cadrul „Parteneriatul estic”, aceste ţări vor primi asistenţă financiară sporită din partea UE pentru a-şi continua reformele politice şi economice. De succesul acestora va depinde încheierea unor acorduri globale de asociere cu UE, care vor include acorduri de liber schimb şi angajamente în domeniul siguranţei energetice - importante pentru ţările UE, întrucât petrolul şi gazul importate din Rusia tranzitează această regiune.

Necesitatea încheierii acestui parteneriat a fost confirmată de conflictul dintre Rusia şi Georgia din vara trecută, precum şi de disputa pe marginea aprovizionării cu gaz dintre Rusia şi Ucraina, din luna ianuarie a acestui an. În plus, recentele tulburări din Republica Moldova au suscitat noi preocupări cu privire la stabilitatea regiunii.

Schimburi comerciale simplificate, proiecte comune de cercetare şi inovare, liberă circulaţie, securitate energetică sporită – acestea sunt beneficiile concrete ale politicii europene de vecinătate.

 Pe lângă expertiză în materie de dezvoltare regională, UE oferă acestor ţări  programe vizând reducerea disparităţilor existente la nivel economic şi social şi ia în calcul posibilitatea de a le permite lucrătorilor din ţările partenere accesul la piaţa europeană a muncii. În plus, cetăţenii acestora ar putea călători mai uşor în UE, dacă ţările lor se vor alinia la normele comunitare privind controlul la frontiere.

Gestionarea frontierelor este unul dintre domeniile esenţiale în care UE intenţionează să acorde sprijin. Celelalte vizează susţinerea întreprinderilor mici, conectarea reţelelor regionale de electricitate şi a conductelor de gaz şi petrol care leagă Marea Caspică de Europa şi cooperarea în caz de dezastre.      

Aflată la summitul de la Praga, la ora bilanţului în ceea ce priveşte PEV, UE a prezentat progresele înregistrate într-o serie de sectoare ale acesteia. După cum a reieşit din rapoartele prezentate, succesele politicii se datorează aportului specialiştilor europeni şi angajamentului asumat de fiecare stat membru în parte. 

Potrivit unui sondaj Eurobarometru, marea majoritate a cetăţenilor Uniunii estimează că PEV este necesară şi susţin eforturile întreprinse pentru consolidarea acesteia. 

Ei consideră că, prin încurajarea şi susţinerea reformelor în ţările vecine, UE favorizează dezvoltarea lor economică şi socială. Cooperarea permite, în plus, găsirea de soluţii pentru probleme comune, precum securitatea, protecţia mediului înconjurător, energia şi imigrarea. 
Comisia Europeană va adăuga 350 de milioane de euro la bugetul prevăzut pentru perioada 2010-2013. Alte 250 de milioane deja alocate regiunii vor fi redirecţionate către sprijinirea noului program. 

După cum a demonstrat summitul de la Praga, în cadrul UE nu s-a realizat totuşi o poziţie unitară faţă de acest proiect, existând, din toate părţile, ezitări şi reticenţe. De pildă, Nicolas Sarkozi, Gordon Brown, José Luis Zapatero şi Silvio Berlusconi nu s-au numărat printre participanţi. Ezitările europene se extind şi asupra vecinilor lor, reticenţele tuturor părţilor se alimentează reciproc. Pe de altă parte, agendele şi priorităţile  celor şase ţări diferă mult unele de altele, ceea ce scuteşte Moscova de motive de îngrijorare majore.

În timpul dezbaterii pe marginea proiectului de text, care a avut loc miercuri, 6 mai, la nivel de ambasadori UE, s-au desprins "două curente de opinie": 
unul, susţinut de vechile ţări din UE, care consideră că proiectul de declaraţie trebuie să respecte concluziile adoptate la summitul european din 19-20 martie  referitoare la Parteneriatul Estic şi celălalt, al ţarilor din Est, cum ar fi Polonia, Republica Cehă, Slovacia, Ungaria, care consideră că aceste concluzii trebuie extinse. 

Două sunt aspectele care au creat cele două curente de opinie. Pentru a descuraja potenţialele solicitări de aderare la UE a acestor ţări, în textul declaraţiei adoptate a fost înlocuită sintagma “ţări europene” cu aceea de “ţări est-europene” sau „ţări partenere“. Modificările proiectului de declaraţie au fost făcute la cererea Germaniei şi a Olandei. Pe de altă parte, proiectul propus de preşedinţia cehă "omite" să adauge că perspectivă unei liberalizări a regimului vizelor pentru cetăţenii celor şase ţări nu poate fi avută în vedere decât "pe termen lung", aşa cum au decis liderii UE la ultimul lor summit, "omisiune" inacceptabilă pentru statele fondatoare ale UE, care, dincolo de conştientizarea faptului că noii parteneri din estul Europei nu sunt unii tocmai comozi, se tem că înlesnirea regimului vizelor va duce la un nou val de imigranţi pe teritoriile lor. Ca urmare, reprezentanţii Georgiei şi Azerbaidjanului nu au reuşit să includă în declaraţie o menţiune clară a respectării integrităţii teritoriale, ci doar a „principiilor şi normelor dreptului internaţional“. 

Participanţii la summitul de la Praga din 7 mai, au adoptat o declaraţie comună în care se spune că scopul principal al Parteneriatului Estic este să creeze condiţiile necesare pentru a accelera asocierea politică şi integrarea economică între Uniunea Europeană şi ţările partenere interesate.

Lucrările summitului de la Praga au fost urmărite şi de strategii americani, cum sunt cei de la Institutul pentru Studii Strategice, care au apreciat că indiferent dacă reţinerile unor lideri europeni faţă de unii dintre noii parteneri estici sunt îndreptăţite la momentul actual, extinderea este un proces de viitor care priveşte cetăţenii europeni şi nu elitele politice. A avea o strategie înseamnă a avea o viziune, iar UE a demonstrat la Praga că nu are o strategie pentru Est, ceea ce sugerează că, de fapt, Uniunea nu are o strategie pentru cum va arăta ea în 2030.

În opinia strategilor de peste ocean, Europa datorează un proiect de document partenerilor săi estici care să cuprindă o abordare integrată, menită să creeze o Europă a secolului al XXI-lea, întreagă, unită, şi liberă. Bazele acestui proiect au fost puse în  anii ’40, la puţin timp după sfârşitul celui de-al doilea  Război Mondial. O realizare importantă a fost obţinută în anii ‘90. odată cu căderea Cortinei de fier, care a dus ulterior la extinderea din 2004, atunci când 10 state central şi est-europene s-au alăturat UE. Următoarea sarcină a Uniunii este ca acest proiect să se încheie şi UE să cuprindă Europa, Balcanii şi ţările estice.

SAMANTHA CHRISTOFORETTI, PRIMA ITALIANCĂ ASTRONAUT

Directorul Agenţiei Spaţiale Europeane (ESA) din Paris, a prezentat de curând un nou lot de astronauţi. Odată cu cosmonauţi din Germania, Franţa, Marea Britanie şi Danemarca şi un italian, Luca Parmitano, a fost prezentată şi Samantha Christoforetti, o italiancă de 32 ani, originară din Milano, prima reprezentantă a Italiei care va avea posibilitatea să iasă într-o misiune în spaţiul cosmic.

Tânăra astronaută a fost acceptată în corpul de astronauţi ai ESA, după o selecţie riguroasă a CV-ului în domeniu, dovedirea  unei sănătăţi de fier şi trecerea unor teste psiho-aptitudinale şi a unor probe de rezistenţă fizică.

Cu o înfăţişare tipică de italiancă, brunetă cu ochi căprui, nu prea înaltă, Samantha Chrisoforetti, s-a făcut remarcată în cadrul aviaţiei militare a Italiei, fiind, de asemenea, laureată în inginerie mecanică la univeristatea din  München. Este o bună vorbitoare de engleză, germană, franceză şi rusă. Pasiunile sale, scufundările subacvatice, yoga, înnotul, schiul şi speologia, au ajutat-o în obţinerea performanţelor.

Odată cu acceptarea Samanthei Christoforetti şi a colegului său, Luca Parmitano, în corpul celor 14 astronauţi ai ESA, motivele de mândrie ale Italiei sunt motivate şi de faptul că prin aceştia, creşte la 4 numărul cosmonauţilor italieni activi.

     POLITICA REGIONALĂ A UE, SOLUŢIE LA CRIZĂ

Bruxelles-ul şi regiunile se pregătesc, încă de acum, pentru perioada de după 2013.

Pentru a lupta împotriva crizei, Parlamentul European examinează diferite măsuri. Una dintre acestea, are în vedere permiterea unei finanţări mai rapide şi mai flexibile a proiectelor de politică regională. Principalele măsuri propuse prevăd accelerarea investiţiilor la nivel naţional şi regional, simplificând calea accesului la ajutoare, mai ales pentru persoanele afectate de criză şi făcând disponibile finanţările pentru întreprinderile mici şi mijlocii. Aceste măsuri au fost luate abia în ultimul timp, din cauza crizei economice, deşi despre ele se vorbeşte de mult timp în cadrul Comisiei Europene, cu scopul de a face acest proces cât mai transparent.

Politica regională, împreună cu Politica Agricolă Comună (PAC), sunt unele din primele capitole de buget al Uniunii Europene. Pentru perioada actuală, politica regională reprezintă 35% din bugetul comunitar, adică aproape 350 miliarde euro. 80% din această sumă este destinată regiunilor cel mai puţin dezvoltate ale UE. Dar aceste echilibre ar putea fi puse în discuţie cu ocazia negocierilor următoarei perioade bugetare, 2013-2020, care vor fi deschise de viitoarea comisie, la sfârşitul lui 2010 sau începutul lui 2011.

Fostul director general al Direcţiei generale politică regională, Jean-Charles Leygues, susţine că fără impozit european, adică cu un buget comunitar limitat la 1% din PIB-ul european, UE nu are în mod real mijoace suficiente pentru politica regională. Totoată, nu crede în creşterea semnificativă a resurselor alocate politicii regionale.

Încă din anul 2007, Comisia Europeană a deschis, ca urmare a publicării celui de-al patrulea raport asupra coeziunii, o primă consultare privind viitorul politicii regionale după anul 2013, despre care unii apreciază că ar fi subiectul momentului, iar alţii spun că abordarea sa este prea timpurie.

Viitorul politicii regionale a UE după 2013, suscită din partea actorilor responsabili reacţii diferite. Sintetizând aceste poziţii în cel de-al cincilea raport de etapă asupra coeziunii economice şi sociale, Comisia a ajuns la concluzia că, dacă sectoarele europene de creştere europeană au contribuit din plin la convergenţă, continuă să existe diferenţe mari în structura economică a celor trei grupe de regiuni existente. Bruxelles-ul denumeşte regiunile care sunt avute în vedere de obiectivul “convergenţă” astfel: cele „în tranziţie” şi „regiunile acoperite de obiectivul de competitivitate regională  şi de muncă”(CRE).

 La Bruxelles, consultările, rapoartele, comunicările, cărţile verzi şi albe care  vizează viitorul politicii regionale se succed de la începutul lui 2007. Ultimul raport, asupra coeziunii teritoriale, a suscitat aproape 400 de răspunsuri din partea unor actori din toată Europa: regiuni, state membre, ONG-uri, persoane particulare.

Cei ce se opun unei politici regionale favorabilă tuturor regiunilor, vor conchide că fondurile comunitare trebuie să fie concentrate asupra acelora aflate în dificultate. Dimpotrivă, partizanii unei asemenea politici vor sublinia că diferenţele dintre regiunile unei ţări se adâncesc din cauza crizei. Criza economică şi financiară riscă să influenţeze puternic dezbaterile şi să dea unei părţi, cât şi celeilalte, argumente puternice pe care să le folosească.

De pildă, eurodeputatul UMP, Ambroise Guellec, estimează că este foarte important ca această politică regională să se aplice pe tot teritoriul european. El solicită mai ales integrarea conceputului de „coeziune teritorială” în următoarea concepţie asupra politicii regionale, aşa cum este prevăzut în Tratatul de la Lisabona. Pledează, de asemenea, în favoarea unui plan al politicii regionale consacrat investiţiilor şi nu numai competitivităţii, cum este în prezent, aducând chiar şi o critică ritmului luării deciziilor la Bruxelles, lipsei de dinamism a Comisiei în această privinţă.

În opinia altui  deputat european de origine franceză, Jean-Marie Beaupuy, apreciază că, deşi poate exista o creştere a fondurilor europene destinate regiunilor, următoarea perioadă poate fi ocazia, pentru Comisie, de a pune în aplicare „o mai bună guvernanţă” decât cea care existentă. Fondurile disponibile ar trebui să fie mai bine utilizate, ceea ce este un lucru evident şi care ar necesita o mai bună identificare a responsabilităţilor. Jean-Marie Beaupuy consideră că frânarea politicii de coeziune ar însemna o sinucidere colectivă.

Încă din iulie 2008, Comisia a anunţat publicarea unui raport redactat de un grup de experţi independenţi, condus de Fabrizio Barca, director general pentru dezvoltare în Ministerul italian pentru Economie. În paralel, miniştrii europeni însărcinaţi cu  politica  regională  urmează  să  facă public,  în  cadrul  unei  reuniuni  informale  din 
Republica Cehă, un comunicat final care trasează marile direcţii pentru viitorul politicii de coeziune. Crearea oficială a unui consiliu de politică regională în cadrul Consiliului afaceri generale a fost între timp abandonată. 

Politica de coeziune poate constitui un bun răspuns în faţa crizei. Ea dispune de 347 miliarde de euro pentru o perioadă de şapte ani, din care o sumă semnificativă va fi investită în economia reală. Este ştiut că anumite proiecte cunosc în prezent dificultăţi în a obţine fonduri de la bănci. Măsurile propuse vor facilita accesul la ajutoarele financiare. Este posibil ca ele să devină operaţionale încă de la mijlocul acestui an. Aceste măsuri sunt un instrument pe termen scurt, dar se speră ca beneficiile să fie resimţite pe termen lung şi să contribuie la aprofundarea reformelor structurale, tot pe termen lung. Întârzierea pe care o au programele operaţionale pentru perioada 2007-2013 îi forţează pe responsabilii regionali să accelereze serios ritmul şi, de asemenea, să nu mai gândească decât pe termen scurt.

Un alt subiect important aflat în dezbatere la Bruxelles este „simplificarea” În spatele acestui cuvânt mare se ascunde de fapt lupta împotriva „birocraţiei Bruxelles-ului”, acuzată de multe regiuni europene. Simplificarea, văzută de la Bruxelles şi văzută de la faţa locului, nu este întotdeauna aceeaşi. Se poate întâmpla ca prin controalele regionale, naţionale şi europene, cel care a beneficiat de un fond european să fie controlat de 7 sau 8 ori. 

Tema birocraţiei este uneori invocată cu prea multă uşurinţă. Comisia şi regiunile trebuie să-şi facă ordine înprimul rînd, în interiorul lor, pentru că fiecare are încă multe eforturi de făcut în acest sens. Una dintre soluţii constă în a face regiunile şi statul direct responsabile de gestionarea fondurilor.  Astfel, ar putea fi convocate împreună în faţa Comisiei pentru Afaceri bugetare a Parlamentului European, fie la cererea eurodeputaţilor, fie la cererea Comisiei.

Discuţiile statelor membre asupra bugetului tind să fie foarte aprinse. Dezbaterile cu caracter financiar riscă să fie puternic influenţate de criza economică, cu atât mai mult, cu cât cele 12 noi state ale UE ar trebui să beneficieze de mai mult de jumătate din fondurile regionale, aşa cum este pentru perioada în curs, Nu există niciun dubiu însă, de politica regională a UE vor beneficia toate regiunile europene, între 2014-2020. Deciziile financiare se iau cu unanimitate de voturi şi nicio ţară nu ar accepta ca regiunile sale să fie afectate. 

Pe fond, dezbaterea, în 2014, va pune accentul asupra mijloacelor de atingere a obiectivelor Strategiei de la Lisabona, pe introducerea criteriilor de dezvoltare durabilă şi pe oportunitatea de a corecta efectele restructurărilor operate din cauza situaţiei economice.

În final, ceea ce interesează în această criză este menţinerea nivelului social al cetăţenilor europeni şi, în acelaşi timp, ajutorarea întreprinderilor, în special cele mici, să fie competitive, să se dezvolte şi să creeze locuri de muncă.
PROCESUL DE LA BOLOGNA, MAI AMBIŢIOS 
PENTRU INTERVALUL 2010-2020

Reuniţi la sfârşitul lui aprilie, la Leuven şi la Louvain–la–Neuve, la 10 ani de la Conferinţa de la Bologna care a lansat crearea unei zone europene de învăţământ superior, cei 46 de miniştri ai învăţământului din ţările implicate în acest proces au prezentat într-un comunicat noile obiective pentru deceniul 2010-2020. 

Strategia 2010-2020 este denumită „A investi în tineret şi în mobilitatea sa”. Miza pe termen lung este ca, în sfârşit, tinerii să fie implicaţi în societatea şi în viaţa publică europeană. Strategia se bazează pe trei axe: lărgirea posibilităţilor oferite tinerilor în sectoarele educaţiei şi ale muncii, îmbunătăţirea inserţiei lor sociale şi deplina participare la viaţa societăţii, precum şi dezvoltarea solidarităţii între tineri şi societate.         

La capătul a două zile de consultări, participanţii au ţinut să sublinieze acordul lor cu aceste trei principii. Totodată, ei au insistat asupra necesităţii de a îmbunătăţi mai ales măsurile referitoare la mobilitatea studenţilor. Conform noilor obiective, în 2020, 20% dintre studenţi vor trebui să fi efectuat un stagiu sau o parte din cursurile lor universitare în străinătate.

 Procesul de la Bologna se bazează pe trei piloni: trei cicluri de învăţământ, licenţă, master, doctorat, pentru a uniformiza diplomele europene şi pentru a facilita recunoaşterea lor, a sistemului de credite ECTS, pentru facilitarea mobilităţii studenţilor şi pentru un sistem de asigurare de calitate, acest ultim pilon urmând a fi mai bine definit.

Recunoaşterea diplomelor, finanţarea programelor de mobilitate (Erasmus, Leonardo sau Comenius, fiind cele mai importante) trebuie să fie îmbunătăţite, la fel ca şi atribuirea burselor provenite din bugete europene şi distribuite de stat, precum şi creşterea fondurilor disponibile în structurile de primire. Miniştrii s-au pronunţat mai ales asupra problemei echilibrului fluxurilor de studenţi. 

Mobilitatea are în vedere şi cadrele didactice – cercetători, pentru care trebuie să se creeze condiţii atractive de muncă, precum şi oportunităţi de carieră. Calitatea programelor şi nivelul ridicat al cercetării au constituit puncte de interes pentru participanţii la reuniune, care s-au pronunţat în favoarea dezvoltării acestui spaţiu european de învăţământ superior unic.

 Miniştrii au reafirmat, de asemenea, importanţa finanţării publice, o prioritate pentru garantarea accesului echitabil la învăţământul superior. Conferinţa a pus, de asemenea, accentul asupra dimensiunii sociale a Procesului de la Bologna, apreciind că trebuie îmbunătăţit cadrul de desfăşurare a învăţământului superior, trebuie ridicate obstacolele din calea accesului la educaţie superioară şi trebuie create condiţiile economice pentru ca studenţii să poată beneficia de oportunităţi, la toate nivelurile.

 Miniştrii s-au pronunţat, de asemenea, în favoarea susţinerii formării continue, „parte integrantă a sistemului educativ” şi a dezvoltării parteneriatelor între structurile educative şi cel din domeniul practic al profesiei. Pentru a stabili o veritabilă monitorizare a  punerii în  aplicare a  măsurilor Procesului de la Bologna, participanţii au 
decis să dezvolte mijloacele de analiză. Grupul de monitorizare a procesului ar trebui să pregătească un plan de lucru de acum până în 2012 pentru a defini o metodă de analiză.

Viitoarea conferinţă ministerială, care va celebra aniversarea Declaraţiei de la  Bologna, va avea loc la Viena şi la Budapesta pe 11 şi 12 martie 2010. Următoarea conferinţă va avea loc la Bucureşti, pe 27 şi 28 aprilie 2012.      

După cum a declarat Jean Figel, comisarul pentru tineret şi educaţie, noua strategie a fost coroborată cu publicarea primului raport european asupra tineretului, elaborat de Comisia Europeană, care conţine date şi o analiză detaliată. Acest raport ar trebui să fie publicat la fiecare trei ani.

Preşedintele Asociaţiei universităţilor europene, profesorul Jean-Marc Rapp, a apreciat comunicatul celor 46 de participanţi la conferinţă: „De acum înainte este esenţial ca noi să consolidăm realizările deja obţinute de Procesul de la Bologna. Viitorul învăţământului superior european nu se poate construi decât pe un model de parteneriat unic introdus prin acest proces şi care implică toţi actorii de învăţământ superior”.

Jean-Robert Pitte, membru al Academiei de ştiinţe educative şi politice, a apreciat comunicatul şi, totodată, a subliniat decalajul profund care există în Franţa între mentalităţi şi obiectivele guvernamentale, pentru învăţământul superior: „Universitatea, în prezent, nu-şi responsabilizează suficient nici studenţii şi nici profesorii. Ar trebui mai multă selectivitate şi un sistem de evaluare a profesorilor, cât şi a cursanţilor”. Cât despre mobilitate, apreciază că aceasta este încă o oportunitate pentru cei bogaţi.

Jean-Pierre Finance, preşedintele Universităţii Henry Pointcare de Nansy şi membru al Consiliului Asociaţiei universităţilor europene, a impulsionat angajarea a „mai mult timp, bani şi energie” pentru a pune în aplicare deciziile consemnate la această conferinţă ministererială. A insistat în mod special asupra formării pe toată durata vieţii. „Nu este de imaginat să investeşti în foştii studenţi după 20 de ani. Evoluţia cunoştinţelor şi a tehnicii merge cu o aşa viteză încât îi trebuie reactualizate cunoştineţele”. În paralel, şi-a exprimat regretul personal că UE nu a avut mai multă competenţă pentru a lega inovaţia şi cercetarea de învăţământul superior, pentru o mai bună aplicare a triunghiului cunoaşterii.

FEMEILE SAUDITE VOR MERGE DIN 2011 LA URNELE DE VOT
        Alegerile municipale în Arabia Saudită vor fi amânate cu doi ani, pentru a se studia posibilitatea de a se permite femeilor saudite să voteze, în ideea creşterii electoratului.
        Primele alegeri municipale au fost organizate în Arabia Saudită în 2005. Jumătate dintre consilierii municipali sunt aleşi, ceilalţi sunt numiţi din oficiu.

        La alegerile municipale din 2011, femeilor saudite li se va permite să voteze pentru prima dată şi nu doar să se prezinte la alegeri.

CÂTEVA DINTRE REALIZĂRILE IMPORTANTE ALE PARLAMENTULUI 

EUROPEAN ÎN ULTIMUL MANDAT
Bottom of Form

Legile adoptate de Parlamentul European au o influenţă reală asupra vieţii de zi cu zi a cetăţenilor europeni. Aceasta se resimte direct şi imediat în unele cazuri, iar în altele, regulile europene sunt filtrate prin sistemul legislaţiei naţionale. În toate domeniile însă, Parlamentul European aduce o schimbare care se va încheia în curând.
În mandatul Parlamentul European a avut numeroase realizări, dintre care enunţăm următoarele cinci:
· Libertatea de a lucra în UE: într-una din cele mai aprinse dezbateri politice ale mandatului - privind aşa zisa „directivă a serviciilor“ - deputaţii europeni au ajuns la un acord ce permite Europei să iniţieze reguli clare şi corecte ce vor permite furnizorilor de servicii din statele UE să îşi desfăşoare, liberi, activitatea pe teritoriul întregii Uniuni;
· Combaterea încălzirii globale: Parlamentul European a abordat schimbarea climatică printr-un pachet de legi care are ca obiectiv reducerea emisiilor de gaze cu efect de seră cu 20%, creşterea eficienţei energetice cu 20% şi folosirea resurselor de energie regenerabile în proporţie de 20% din totalul de energie,  până în 2020;
· REACH: Parlamentul European a reuşit să scoată din impas o propunere complexă a Comisiei Europene referitoare la înregistrarea zecilor de mii de substanţe chimice, retragerea din circulaţie a multor substanţe toxice şi finanţarea cercetării, pentru găsirea altor substanţe care să le înlocuiască pe cele periculoase. Sănătatea publică şi mediul înconjurător au fost principalii beneficiari ai acestei legi.

· Drepturile pasagerilor: Parlamentul a adoptat reguli noi, care cer companiilor de transport să compenseze pasagerii în cazul întârzierilor sau anulării călătoriilor. Noua lege mai cere ca preţul biletului afişat, de exemplu, pe site-urile web să indice clar toate taxele pe care trebuie să le plătească pasagerii.

·  Apeluri mai ieftine: deputaţii europeni au adoptat legi care impun un plafon preţurilor pentru apelurile efectuate sau primite în regim de roaming, punând capăt multor surprize neplăcute legate de facturile telefonice la întoarcerea dintr-o călătorie în străinătate. Reguli similare au fost introduse şi în cazul sms-urilor şi al folosirii internetului prin telefonul mobil;

             Acestea sunt doar câteva din realizările Parlamentului European în mandatul său din perioada  2004-2009, ce tocmai se încheie.
NEGOCIERI PREELECTORALE ÎN PARLAMENTUL EUROPEAN
Grupul socialist din Parlamentul European preconizează o schimbare a denumirii sale după alegerile europene din iunie, cu scopul de a absorbi alte grupuri, mai ales componenta liberală a principalului partid de opoziţie din Italia, Partidul Democrat (PD).

După crearea sa, în urmă cu aproape doi ani, Partidul Democrat  Italian din Parlamentul European s-a scindat în două grupuri, din cauza disensiunilor interne dintre componentele sale de stânga şi liberal-creştină.

 Ambele facţiuni ale PD, cu un total de 17 deputaţi, sunt în prezent împărţite între grupul Socialist - 8 deputaţi şi al ADLE (Alianţa democraţilor şi liberalilor pentru Europa) - 9 deputaţi.
În timp ce controversele interne persistă, conducerea PD pare să fi găsit o cale pentru unificarea delegaţiei lor şi pentru a reuni grupul socialist din Parlamentul European, schimbându-i acestuia numele, pentru a reprezenta mai bine diferitele sensibilităţi. Noul nume ar putea fi “Alianţa socialiştilor şi democraţilor”, deşi decizia definitivă va fi luată abia după alegeri, conform rezultatelor votului. Mai mult, este posibil ca această schimbare de nume, care va avea drept consecinţă lărgirea efectivă a ariei politice a Partidului Socialist European (PSE), să poată atrage şi alte mişcări politice din diferite state membre.

Această manevră ar putea avea urmări negative pentru grupul liberal ADLE, care ar pierde dintr-odată din componenţa sa cea de-a doua delegaţie ca mărime, după liberalii britanici, în condiţiile în care nu se poate încheia nici o înţelegere între ADLE şi PD. Există însă şi posibilitatea ca, în pofida acestei pierderi ipotetice, ADLE să caute soluţii pentru a-şi menţine numărul de aproximativ 100 de deputaţi, păstrându-şi astfel cea de-a treia poziţie, ca mărime, în Parlamentul European.

Pe 12 mai, Verzii europeni au dat un comunicat prin care afirmau că preşedintele PSE, Poul Nyrup Rasmussen, ar intenţiona să abandoneze alianţa informală cu Creştin-democraţii, în favoarea unei alianţe cu Verzii în următoarea legislatură. O asemenea schimbare ar însemna o încălcare a înţelegerii actuale dintre PPE şi PSE, care le-a adus celor două mari grupuri o împărţire egală a celor cinci ani de  preşedinţie a Parlamentului European. 

Acestea sunt scenariile posibile văzute înainte de alegeri, dar numai noua majoritate parlamentară va definitiva alianţele grupurilor.

FOSTUL PREŞEDINTE AMERICAN BILL CLINTON, NUMIT EMISAR SPECIAL 
AL ONU PENTRU HAITI
Secretarul general al ONU, Ban Kimoon, a anunţat în cadrul unei conferinţe de presă, numirea fostului preşedinte american Bill Clinton, emisar special al ONU pentru Haiti. 

Scopul lui Bill Clinton în îndeplinirea acestei misiuni va fi acela de a  ajuta micul stat insular să-şi revină după pagubele produse de mai multe uragane devastatoare, dar şi de o lungă perioadă de instabilitate politică.

Informaţia a fost lansată de cotidianul „Miami Herald” din New York.
 CELE MAI FRECVENTE ÎNTREBĂRI ADRESATE DE CĂTRE CETĂŢENII ROMÂNI PARLAMENTULUI EUROPEAN

În fiecare an, zeci de mii de cetăţeni din UE şi chiar din lumea întreagă se adresează PE pentru a se informa, a face propuneri sau pentru a prezenta plângeri. Din ianuarie 2007, de la aderarea ţării noastre la UE, cetăţenii României şi-au utilizat din plin dreptul de a adresa întrebări PE, în limba naţională sau într- una dintre celelalte limbi oficiale ale Uniunii Europene.

Iată cele mai frecvente teme abordate în scrisorile lor şi procentele în care se regăsesc acestea în ansamblul corespondenţei provenite din România.

Politici naţionale - 69% din întrebări         

Întrebările adresate se referă, în principal, la subiecte de politică internă ale României. Corupţia, dispoziţiile guvernului român cu privire la taxa de înmatriculare a autoturismelor, restituirea proprietăţilor şi dreptul la proprietate revin frecvent în scrisorile cetăţenilor. Sunt frecvente  propunerile de ameliorare a legislaţiei naţionale şi a drepturilor persoanelor cu handicap. De asemenea, sunt numeroase plângerile referitoare la deciziile autorităţilor naţionale în afaceri judiciare în curs sau finalizate.
Activitatea cotidiană a Parlamentului European - 8%

Informaţiile cu privire la organizarea de stagii şi de vizite în cadrul Parlamentului European, precum şi la posibilitatea de a ocupa posturi de funcţionari europeni îi interesează în cel mai înalt grad pe cetăţenii români. În cadrul acestui subiect sunt, de asemenea, solicitate informaţii cu privire la structura, rolul politic şi activităţile acestei instituţii, precum şi cu privire la activităţile desfăşurate de deputaţii români.

Finanţare europeană - 7%

Solicitările de informaţii privesc frecvent finanţarea acordată de Uniunea Europeană în cadrul proiectelor şi programelor sale, în special în cadrul politicii regionale şi în domeniul agriculturii.

Afaceri instituţionale. Extindere - 4%

Cetăţenii români sunt interesaţi de funcţionarea instituţiilor europene şi de relaţiile interinstituţionale la nivel comunitar, precum şi de viitorul Europei, în special în ceea ce priveşte Tratatul de la Lisabona şi punerea în practică a Strategiei de la Lisabona pentru creştere economică şi ocuparea forţei de muncă.

Relaţiile externe ale UE. Drepturile omului. Imigraţie - 4%

În domeniul afacerilor externe, întrebările cele mai frecvente privesc situaţia din Kosovo, Iranul şi Rusia.  Aspecte legate de religie, sărăcia în lume şi drepturile omului sunt alte teme recurente în scrisorile cetăţenilor români.

Drept european - 3%

Cetăţenii români adresează întrebări foarte detaliate cu privire la transpunerea acquis-ului comunitar în legislaţia naţională (proceduri, conţinut specific, dată-limită) şi privind aplicarea legilaţiei comunitare în domenii specifice (proprietate, drepturile persoanelor cu handicap, fiscalitate).

Piaţa internă - 3%

Cele mai solicitate subiecte pe această temă privesc libertatea de circulaţie a lucrătorilor, mai precis dreptul la muncă, deschiderea pieţei muncii a ţărilor membre ale Uniunii Europene pentru cetăţenii români, recunoaşterea diplomelor.
Mediu. Situaţia animalelor - 1%

Situaţia câinilor abandonaţi din oraşele României şi cazurile de cruzime faţă de animale sunt semnalate şi denunţate energic. De asemenea, cererile de informaţii cu privire la măsurile luate de statele membre şi de Uniunea Europeană împotriva poluării atmosferice şi a încălzirii climatice fac parte dintre centrele de interes ale cetăţenilor români. 


Politici europene - 1%

Cetăţenii sunt interesaţi de politicile europene sau de măsurile luate de Uniunea Europeană pentru facilitarea şi stimularea politicilor care sunt, în principiu, în competenţa statelor membre. Întrebările cele mai frecvente se referă la energie, educaţie şi cultură, transport.

